Dís wat medies fout is, sê Zuma | Netwerk24
Deur Dennis Delport en Isabel Venter 22 Februarie 2020 12:38
Oudpres. Jacob Zuma het 'n hartlike verwelkoming gekry op die O.R. Tambo Internasionale Lughawe in Johannesburg.
Hy het teruggekeer van Kuba nadat hy daar mediese behandeling ontvang het.
Daar het sowat 350 ondersteuners opgedaag nadat die Gautengse Vereniging vir Radikale Ekonomiese Transformasie (RET) en Carl Niehaus op sosiale media Vrydagoggend gevra het mense moet hom kom ondersteun.
Tot sowat 350 ondersteuners het Zuma ingewag. Foto: Isabel Venter
Oudpres. Jacob Zuma op die O.R. Tambo-lughawe. Foto: Isabel Venter
'n Lasbrief vir Zuma se inhegtenisneming is vroeg in Februarie in die hooggeregshof in Pietermaritzburg uitgereik, terwyl Zuma se regspan ook 'n siekbrief by die hof ingedien het oor hoekom hy nie in die hof kan verskyn nie.
Die siekbrief het nie aangedui wat by Zuma gediagnoseer is of watter behandeling hy ontvang nie. Dit lyk ook asof die datum waarop die brief uitgereik is oënskynlik uitgekrap en verander is. Zuma sal in Mei, wanneer hy weer in die hof verskyn, moet verduidelik waarom hy nie vroeg Februarie in die hof was nie.
Zuma spreek ondersteuners toe. Foto: Isabel Venter
Zuma het pas met ondersteuners gepraat en verduidelik dat daar fout is met sy oë en daarom dra hy die donkerbril. Hy sê voorts hy voel nie sterk genoeg om 'n toespraak te lewer nie en dat hy later sy ondersteuners meer volledig sal toespreek.
Hy was in Kuba vir 'n operasie aan sy oë, sê Zuma.
Hy word onder swaar begeleiding weggeneem. Sy ondersteuners sê aan Netwerk24 hulle is teleurgesteld want hy het nie gedans nie.
Netwerk24 verneem dié foto is op die lughawe geneem in die area vir gereserveerde persone. Zuma het toe nie sy donkerbril gedra nie.